DeAndre Jordan
Hailandas DeAndrė Džordanas jaunesnysis (angl. Hyland DeAndre Jordan Jr., g. 1988 m. liepos 21 d.) – JAV krepšininkas, žaidžiantis NBA lygoje besivaržančioje Denverio „Nuggets“ komandoje. 2008 m. NBA naujokų biržoje Džordaną antrajame rate 35-uoju šaukimu pasirinko Los Andželo „Clippers“. „Clippers“ komandoje praleido dešimt sezonų, o 2018 m. liepą pasirašė sutartį su Dalaso „Mavericks“. 2019 m. sausį jis buvo išmainytas į Niujorko „Knicks“, o tų pačių metų liepą prisijungė prie Bruklino „Nets“. 2021 m. rugsėjį krepšininkas buvo išmainytas į Detroito „Pistons“ ir pasiekė susitarimą dėl sutarties išpirkimo, o tą patį mėnesį pasirašė sutartį su Los Andželo „Lakers“. 2022 m. kovo mėn. „Lakers“ jį atleido, bet vėliau jis prisijungė prie Filadelfijos „76ers“. 2022 m. liepos 12 d. pasirašė sutartį su Denverio „Nuggets“. DeAndrė Džordanas yra triskart NBA simbolinės komandos ir dukart NBA simbolinės gynybos komandos narys, du kartus pirmavo lygoje pagal atkovotus kamuolius. 2017 m. jis pirmą kartą pateko į NBA Visų žvaigždžių rungtynes. Jis yra „Clippers“ klubo lyderis pagal sužaistas rungtynes, atkovotus kamuolius ir blokuotus metimus.